A BIZOTTSÁG HATÁROZATA
(2005. október 21.)
az aszkorbinsav, a kálium-jodid és a kálium-tiocianát hatóanyagoknak a 91/414/EGK tanácsi irányelv I. mellékletébe való lehetséges felvételével kapcsolatban a részletes vizsgálatra leadott dossziék hiánytalanságának elvi elismeréséről
(az értesítés a C(2005) 4025. számú dokumentummal történt)
(EGT vonatkozású szöveg)
(2005/751/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikkének (3) bekezdésére,
mivel:
(1)
A 91/414/EGK irányelv előírja egy közösségi jegyzék összeállítását a növényvédő szerekben engedélyezett hatóanyagokról.
(2)
Az aszkorbinsav hatóanyag vonatkozásában a Citrex Nederland B.V. 2004. szeptember 14-én dossziét nyújtott be Hollandia hatóságaihoz és kérte a hatóanyag felvételét a 91/414/EGK irányelv I. mellékletébe. A kálium-jodid vonatkozásában a Koppert Beheer B.V. nyújtott be dossziét 2004. szeptember 6-án Hollandia hatóságaihoz, és kérte a hatóanyag felvételét a 91/414/EGK irányelv I. mellékletébe. A kálium-tiocianát vonatkozásában ugyancsak a Koppert Beheer B.V. nyújtott be dossziét 2004. szeptember 6-án Hollandia hatóságaihoz, és kérte a hatóanyag felvételét a 91/414/EGK irányelv I. mellékletébe.
(3)
Hollandia hatóságai jelezték a Bizottságnak, hogy az előzetes vizsgálatok alapján a szóban forgó hatóanyagokra vonatkozó dossziék vélhetően megfelelnek a 91/414/EGK irányelv II. mellékletében előírt adat- és információszolgáltatási követelményeknek. A benyújtott dossziék egy, az adott hatóanyagot tartalmazó növényvédő szerre vonatkozóan vélhetően ugyancsak megfelelnek a 91/414/EGK irányelv III. mellékletében előírt adat- és információszolgáltatási követelményeknek. A 91/414/EGK irányelv 6. cikkének (2) bekezdésével összhangban az érdekelt kérelmezők ezt követően továbbították a dossziékat a Bizottságnak és a többi tagállamnak, valamint az Élelmiszerlánc- és Állat-egészségügyi Állandó Bizottságnak.
(4)
E határozat révén közösségi szinten hivatalosan meg kell erősíteni, hogy a dossziék elvben megfelelnek a 91/414/EGK irányelv II. mellékletében előírt adat- és információszolgáltatási követelményeknek, valamint legalább egy, a kérdéses hatóanyagot tartalmazó növényvédő szer tekintetében a III. mellékletben előírt követelményeknek.
(5)
Ez a határozat nem érinti a Bizottságnak azt a jogát, hogy a kérelmezőktől a dossziék egyes pontjainak tisztázása érdekében további adatokat vagy információt kérjen.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 91/414/EGK irányelv 6. cikkének (4) bekezdésében foglalt rendelkezés sérelme nélkül az e határozat mellékletében meghatározott hatóanyagokra vonatkozó dossziék, amelyeket a Bizottsághoz és a tagállamokhoz az érintett hatóanyagoknak az irányelv I. mellékletébe való felvétele céljából nyújtottak be, elvben megfelelnek az irányelv II. mellékletében előírt adat- és információszolgáltatási követelményeknek.
A dossziék szintén megfelelnek az irányelv III. mellékletében előírt adat- és információszolgáltatási követelményeknek egy, a hatóanyagot tartalmazó növényvédő szer vonatkozásában, a javasolt felhasználást figyelembe véve.
2. cikk
A referens tagállamok gondoskodnak a dossziék részletes vizsgálatáról, és amint lehetséges, de legkésőbb a határozatnak az Európai Unió Hivatalos Lapjában való közzétételétől számított egy éven belül az Európai Bizottságnak jelentést tesznek annak következtetéseiről, és ennek keretében szükség szerint javaslatot tesznek a szóban forgó hatóanyagoknak a 91/414/EGK irányelv I. mellékletébe történő felvételére vagy felvétele megtagadására és az esetleges kapcsolódó feltételekre.
3. cikk
Ennek a határozatnak a tagállamok a címzettjei.
Kelt Brüsszelben, 2005. október 21-én.